ตำรวจไซเบอร์เตือนภัย มิจฉาชีพแฝงตัวปลอมเว็บลอยกระทงออนไลน์
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) เตือนภัยมิจฉาชีพ ฉวยโอกาสใช้สถานการณ์วันลอยกระทง วันที่ 8 พฤศจิกายนนี้ ประชาชนบางส่วนเลือกใช้บริการลอยกระทงออนไลน์ผ่านเว็บไซต์ต่างๆ ของหน่วยงานรัฐ หรือหน่วยงานเอกชน ที่มีการให้กรอกข้อมูลต่างๆ เพื่ออธิษฐานขอพรวันลอยกระทงออนไลน์ มิจฉาชีพอาจอาศัยโอกาสดังกล่าวสร้างเว็บไซต์ปลอมขึ้นมาเพื่อหลอกลวงให้ประชนกรอกข้อมูลส่วนบุคคลและข้อมูลทางการเงิน เช่น ชื่อนามสกุล วันเดือนปีเกิด เบอร์โทรศัพท์ หมายเลขบัตรประชาชน เลขบัญชีธนาคาร เลขบัตรเครดิต รหัสหลังบัตร 3 หลัก รหัส OTP เป็นต้น เพื่อนำไปใช้ประโยชน์ในทางมิชอบ ไม่ว่าจะเป็นการนำข้อมูลไปเข้าถึงบัญชีเฟซบุ๊ก ไลน์ โดยมิชอบ แล้วไปหลอกยืมเงินผู้อื่น หรือใช้บัตรเครดิตรูดซื้อสินค้า หรือถูกโอนเงินจากบัญชีธนาคาร หรือไปแอบอ้างทำเรื่องที่ผิดกฎหมาย แนะนำแนวทางการป้องกันคือ ระมัดระวังเว็บไซต์ปลอม หากต้องการจะเข้าเว็บไซต์ใดให้พิมพ์ หรือกรอกชื่อเว็บด้วยตนเอง อย่ากดลิงก์ที่เเนบมากับอีเมล หรือข้อความไม่ทราบแหล่งที่มา หากมีการขอข้อมูลในส่วนที่ไม่จำเป็นให้สันนิษฐานได้ว่าเป็นมิจฉาชีพแน่นอน